google/wiki40b huggingface dataset:
Υστερόγραφο μιας Σχέσης

Πλοκή

Ο Γκραντ (Γκόρντον Πίνσεντ) και η Φιόνα Άντερσον (Τζούλι Κρίστι) είναι ένα ηλικιωμένο ζευγάρι με 44 χρόνια γάμου στις πλάτες. Ο γάμος τους ήταν σε γενικές γραμμές ευτυχισμένος, με μοναδικό μελανό σημείο την απιστία του Γκραντ με μια μαθήτρια του, όταν ήταν καθηγητής πανεπιστημίου. 
Μετά από πολλά χρόνια ευτυχίας, η ζωή του ζευγαριού πρόκειται έρθει αντιμέτωπη με μια νέα δοκιμασία: Η Φιόνα εμφανίζει συμπτώματα από τη νόσο του Αλτσχάιμερ. Τότε το ζεύγος αποφασίζει ότι η καλύτερη λύση για τη Φιόνα θα είναι να εισαχθεί σε ίδρυμα που αναλαμβάνει τη φροντίδα όλων όσων πάσχουν από την ασθένεια. Η Φίονα, που εμφανίζει μόνο κάποια κενά μνήμης βρίσκεται στο πρώτο στάδιο της ασθένειας και φαίνεται να έχει διατηρήσει τη διαύγεια πνεύματος που τη χαρακτηρίζει, αποδέχεται την εισαγωγή της στο ίδρυμα με ηρεμία, αλλά ο Γκραντ δυσκολεύεται να δεχτεί ότι από 'δω και στο εξής η σύζυγός του θα βρίσκεται μακριά του. 
Το ίδρυμα του απαγορεύει να επισκεφτεί τη Φιόνα για τις πρώτες 30 μέρες της νοσηλείας της προκειμένου η γυναίκα να προσαρμοστεί στη νέα τάξη των πραγμάτων. 30 μέρες αργότερα ο Γκραντ συναντάει ξανά τη Φιόνα, η οποία πέρα από το γεγονός ότι δείχνει να μην τον αναγνωρίζει, έχει ερωτευτεί έναν άλλο ασθενή, τον Όμπρεϊ (Μάικλ Μέρφι). Ο Γκραντ τότε αποφασίζει να συναντήσει τη Μαριάν (Ολυμπία Δουκάκη), σύζυγο του Όμπρεϊ, για να τον βοηθήσει να ξανακατακτήσει τη γυναίκα του.

Πληροφορίες Παραγωγής

Η ταινία της ηθοποιού, σκηνοθέτιδος και σεναριογράφου, Σάρα Πόλεϊ, γεννήθηκε μετά από μια αποτυχημένη προσπάθειά της να μεταφέρει στη μεγάλη οθονη ένα σενάριο που είχε γράψει για τη ζωή μιας δωδεκάχρονης ηθοποιού που πρωταγωνιστούσε σε μια τηλεοπτική σειρά. Εφόσον κανένας παραγωγός δεν ενδιαφερόταν για το σενάριο αποφάσισε να διασκευάσει ένα από τα αγαπημένα της διηγήματα, το The Bear Came Over the Mountain της Άλις Μουνρό, πάνω στη ζωή ενός ηλικιωμένου ζευγαριού που καλείται να αντιμετωπίσει τη νόσο του Αλτσχάιμερ. Η Πόλεϊ που είχε συνεργαστεί στην ταινία του Χαλ Χάρτλεϊ, Η εξέλιξη του ανθρώπινου γένους (No Such Thing, 2001) με την ηθοποιό Θρύλο της δεκαετίας του '60, Τζούλι Κρίστι, προσπαθούσε επί σειρά ετών να πείσει τη διστακτική και κουρασμένη από τη δημοσιότητα ηθοποιό να επιστρέψει στα κινηματογραφικά δρώμενα. Όταν η Πόλεϊ πρότεινε στην Κρίστι το ρόλο της Φιόνα, ένα ρόλο κομμένο και ραμμένο στα μέτρα του, η Κρίστι δέχτηκε αμέσως, κυρίως επειδή η ταινία άγγιζε ένα θέμα για το οποίο πολύς κόσμος έχει άγνοια, τη νόσο του Αλτσχάιμερ. Πέρα από την Κρίστι, ο σκηνοθέτης Ατόμ Εγκογιάν ανέλαβε την παραγωγή της ταινίας και το αποτέλεσμα ήταν μια συγκινητική και αληθινή ιστορία με εξαιρετικές ερμηνείες από τους πρωταγωνιστές της. Η Κρίστι, που είχε γίνει διάσημη για τη σκιαγράφηση δυναμικών, αλλά εσωτερικά εύθραυστων γυναικών, όπως η Λάρα Αντίποβα του Δόκτωρ Ζιβάγκο (Doctor Zhivago, 1965), η Νταϊάνα Σκοτ του Ντάρλινγκ (Darling, 1965) και η Κονστάνς Μίλερ του Η Έντιμος Κυρία και ο Χαρτοπαίκτης (McCabe and Mrs. Miller, 1971), εκθειάστηκε από τους κριτικούς για την ερμηνεία της.
Η ταινία έκανε εισπράξεις 9.194.283 δολαρίων παγκοσμίως.
Κιμπάπ

Συστατικά

Τα βασικά συστατικά του Κιμπάπ είναι το ρύζι, κρέας και άλλα πλούσια σε πρωτεΐνες συστατικά, καθώς και μια μεγάλη ποικιλία λαχανικών, ψητά ή φρέσκα. Παραδοσιακά, το ρύζι είναι ελαφρά καρυκευμένο με αλάτι και λάδι σουσαμιού. Λαχανικά συνήθως χρησιμοποιούνται: αγγούρια, σπανάκι, καρότα, και ντανμούτζι (Danmuji). Στο τέλος το Κιμπάπ κόβεται σε φέτες και σερβίρεται.
Κουμκουάτ

Χρήσεις του καρπού

Ο καρπός του είναι στρογγυλός ή ωοειδής ανάλογα με το είδος και έχει διάμετρο που φτάνει τα 4 εκατοστά. Το χρώμα του είναι πορτοκαλί ή πορτοκαλοκίτρινο και η φλούδα του καρπού είναι αρωματική και έχει γλυκιά γεύση.
Η σάρκα του καρπού δεν είναι ιδιαίτερα χυμώδης και η γεύση της είναι λίγο όξινη και γλυκιά.
Τρώγεται νωπό, σε κονσέρβες αλλά κυρίως γίνεται γλυκό, μαρμελάδα, ζελέ. Είναι ιδιαίτερα ανθεκτικό στο ψύχος και αντέχει περισσότερο από όλα τα εσπεριδοειδή.

Καλλιέργεια

Στην Ελλάδα καλλιεργείται κυρίως στην Κέρκυρα και στα άλλα Ιόνια νησιά το είδος μαργαρίτα για τον καρπό του, που χρησιμοποιείται στη ζαχαροπλαστική, γίνεται γλυκό του κουταλιού και λικέρ. Ανθίζει στα μέσα του καλοκαιριού και ο πολλαπλασιασμός αλλά και η καλλιέργειά του είναι ίδια όπως τα άλλα εσπεριδοειδή.
Δήμος Λευκωσίας

Τοποθεσία

Στα νότια συνορεύει με τον Δήμο Αγλαντζιάς, στα νοτιοδυτικά με τον Δήμο Στροβόλου, στα δυτικά με τον Δήμο Έγκωμης και τον Δήμο Αγίου Δομετίου, στο βορειοδυτικά με το Ορτάκιοϊ, στα βόρεια με τον Τράχωνα, τις Μάνδρες, τη Μια Μηλιά και το Νέο Χωριό Λευκωσίας, στα ανατολικά με το Παλαίκυθρο και στα νοτιοανατολικά με την Τύμβου.

Ιστορία

Ο Δήμος Λευκωσίας ιδρύθηκε τον Ιούλιο του 1878 όταν ξεκίνησε η Αγγλοκρατία στην Κύπρο. Μέχρι το 1882 η διοικητική έκταση του Δήμου Λευκωσίας περιλάμβανε μόνο την εντός των ενετικών τειχών περιοχή.
Η τουρκική εισβολή του 1974 μοίρασε τον Δήμο Λευκωσίας σε δύο μέρη.

Αθλητικά σωματεία και αθλητικές εγκαταστάσεις

Πολλά αθλητικά σωματεία εδρεύουν στον Δήμο Λευκωσίας. Τα σημαντικότερα είναι ο Αθλητικός Ποδοσφαιρικός Όμιλος Ελλήνων Λευκωσίας (ΑΠΟΕΛ), ο Αθλητικός Σύλλογος Ομόνοια Λευκωσίας και ο Ολυμπιακός Λευκωσίας. Παλαιότερα, οι ποδοσφαιρικές ομάδες των τριών σωματείων χρησιμοποιούσαν ως έδρα το Παλιό Στάδιο ΓΣΠ, το οποίο δεν υπάρχει πλέον.
Citroën Type C4

Συγγενικά μοντέλα

Το Type C4 παρουσιάστηκε στο Σαλόνι Αυτοκινήτου του Παρισιού τον Οκτώβριο του 1928, ως ο επίσημος αντικαταστάτης του Citroën Type B14. Μάλιστα στο ίδιο Σαλόνι έκανε τότε ντεμπούτο και το ακόμα μεγαλύτερο Citroën Type C6, το οποίο ήταν αισθητικά πανομοιότυπο με το Type C4, αλλά έφερε πληρέστερο εξοπλισμό, μακρύτερο μπροστινό μέρος και, για πρώτη φορά στην ιστορία της Citroën, 6-κύλινδρο κινητήρα και θεωρείται ως το πρώτο, χρονολογικά, πολυτελές μοντέλο της Citroën. Οι ονομασίες C4 και C6 υποδήλωναν την ύπαρξη 4-κύλινδρου και 6-κύλινδρου κινητήρα αντίστοιχα.
Σημειωτέον ότι τα δύο αυτά μοντέλα αρχικά είχαν εισαχθεί ως Type AC4 και Type AC6, ονομασίες που διατηρήθηκαν όμως μόνο για 1 έτος, καθώς με την πρώτη ελαφρά ανανέωσή τους, που έγινε τον Οκτώβριο του 1929, μετονομάστηκαν σε Type C4 και Type C6.
Ίδρυμα Τουρκικής Γλώσσας

Ιστορία

Το ίδρυμα συστάθηκε στις 12 Ιουλίου του 1932, με την επωνυμία Σωματείο για τη Μελέτη της Τουρκικής Γλώσσας (Türk Dili Tetkik Cemiyeti) με πρωτοβουλία του Μουσταφά Κεμάλ Ατατούρκ, ιδρυτή και πρώτου προέδρου της Δημοκρατίας της Τουρκίας, μαζί με τους Σαμίχ Ριφάτ, Ρουσέν Εσρέφ Ουναϊντίν, Τζελάλ Σαχίρ Έροζαν και Γιακούπ Καντρί Καραοσμάνογλου, όλα τα εξέχοντα ονόματα της λογοτεχνίας της περιόδου και τα μέλη της Εθνοσυνέλευσης της Τουρκίας.
Ειδικός επικεφαλής και Γενικός Γραμματέας του ιδρύματος διετέλεσε ο τουρκοαρμένιος γλωσσολόγος Αγκόπ Ντιλατσάρ αρχής γενομένης από το 1934, ενώ συνέχισε να εργάζεται στο ίδρυμα μέχρι και το θάνατό του το 1979. Το ίδρυμα μετονομάστηκε σε Ίδρυμα Ερευνών Τουρκικής Γλώσσας το 1934, και σε Ίδρυμα Τουρκικής Γλώσσας (Türk Dil Kurumu) το 1936.
Ισλανδική Σάγκα

Οι Ισλανδικές Σάγκα (ισλανδικά: saga, προφέρεται: σάγα, /ˈsaːɣa/, πληθυντικός: sögur, προφέρεται: σœγυρ /ˈsœːɣʏr/) είναι ιστορίες σε πεζό λόγο που περιγράφουν κατά βάση γεγονότα που έλαβαν χώρα στην Ισλανδία κατά την Περίοδο της Εγκατάστασης. Είναι γραμμένες στην Αρχαία σκανδιναβική γλώσσα στην Ισλανδία κατά τη διάρκεια του 12ου ως τον 15ο αιώνα και κυρίως κατά το μέσο αυτής της εποχής. 
Οι συγγραφείς των σάγκα επεδίωκαν να καταγράψουν τα μεγάλα επιτεύγματα των ηρώων τους και να δοξάσουν τις αρετές του κουράγιου και της τιμής. 
Στο διαδίκτυο μπορουν να βρεθούν προς μελέτη τα πρωτότυπα χειρόγραφα από περγαμηνή, καθώς και μεταγενέστερα αντίγραφά τους και μερικές σύγχρονες μεταφράσεις των σάγκα.
Οικογένεια Λανίτη

Η οικογένεια Λανίτη είναι μία από τις σημαντικότερες οικογένειες του εφοπλιστικού κόσμου της Κύπρου. Στην οικογένεια ανήκει ο Όμιλος Εταιρειών Λανίτη και η εταιρεία Αδελφοί Λανίτη.
Ο Όμιλος Εταιρειών Λανίτη ιδρύθηκε από τον έμπορο Παναγή (Λανίτη) Σύκα, ο οποίος εγκαταστάθηκε στη Λεμεσό από την κοινότητα της Λάνιας, στα τέλη της οθωμανικής κατοχής της Κύπρου.
Πρωτάθλημα πετοσφαίρισης Α' εθνικής κατηγορίας ανδρών 1986-1987

Το πρωτάθλημα Ελλάδας πετοσφαίρισης ανδρών 1986-1987, είχε τρεις πρωταγωνιστές, τον Ολυμπιακό, τον Παναθηναϊκό και τον Άρη. Στις μεταξύ τους μάχες κρίθηκε το πρωτάθλημα, καθώς δεν έχασαν από καμία από τις υπόλοιπες εννέα ομάδες του πρωταθλήματος. Την προτελευταία αγωνιστική, ο Παναθηναϊκός κατάφερε να πάρει μεγάλη νίκη μέσα στη Θεσσαλονίκη με 3-2 επί του Άρη, και διατηρήθηκε στην κορυφή ισόβαθμος με τον Ολυμπιακό. Την τελευταία αγωνιστική, σε έναν άτυπο τελικό, ο Παναθηναϊκός υποδέχτηκε τον Ολυμπιακό με τον νικήτη να παίρνει το πρωτάθλημα. Παρά το πλεονέκτημα της έδρας για τον Παναθηναϊκό, ο Ολυμπιακός επικράτησε με 1-3 (12-15, 13-15, 15-5, 10-15) μέσα στη Λεωφόρο και κατέκτησε το 10ο πρωτάθλημα στην ιστορία του.
Ålänningens sång

To Ålänningens sång (Σουηδικά:"Τραγούδι του κατοίκου του Ώλαντ"), είναι ο επίσημος εθνικός ύμνος των νήσων Ώλαντ, που είναι μια αυτόνομη Σουηδόφωνη επαρχία της Φινλανδίας. Οι στίχοι του ύμνου γράφτηκαν από τον Τζον Γκράντελ, και η μουσική συνθέθηκε από τον Γιόχαν Φρίντολφ Χάγκφορς. Ο ύμνος καθιερώθηκε το 1922.
Χρήστος Μάστορας

Βιογραφία

Κατάγεται από το χωριό Βοδίνο Δρόπολης της Αλβανίας. Ήρθε στην Ελλάδα στην ηλικία των 3,5 ετών και εγκαταστάθηκε με τους γονείς τους, Άλφρεντ και Ντονίκα, στην Αθήνα. 
Στην ηλικία των 2 ετών ήρθε αντιμέτωπος με τον θάνατο, όταν πέρασε μια πολύ σοβαρή ασθένεια με τα ερυθρά του αιμοσφαίρια, ένα είδος λευχαιμίας, κατά την οποία οι γιατροί τον ήθελαν νεκρό. Όπως ισχυρίζεται ο ίδιος, ζει λόγω της βοήθειας ενός γιατρού της περιοχής της Δρόπολης, ο οποίος του έδωσε ένα φαρμακευτικό σκεύασμα από βότανα, που εν τέλει απέβη άκρως λυσιτελές για τον ίδιο, αφού του έσωσε τη ζωή.

Καριέρα

Τον Μάιο του 2008 δημιουργήθηκαν οι Melisses. Το συγκρότημα αποτελείται από τον Χρήστο Μάστορα στο τραγούδι, τον Θάνο Λάιτσα στην κιθάρα, τον Παύλο Καλτουρουμίδη στα πλήκτρα, τον Σπύρο Κουδούνη στα τύμπανα και τον Κώστα Μαυρογέννη στο μπάσο. 
Το 2010, η μπάντα επιχείρησε  τη συμμετετοχή στον διαγωνισμό τραγουδιού της Eurovision με το τραγούδι τους "Κινέζος", χωρίς να προκριθεί. Την ίδια χρονιά απέσπασαν το βραβείο "Καλύτερου Πρωτοεμφανιζόμενου Καλλιτέχνη" στα Mad Video Music Awards, ενώ 3 χρόνια αργότερα έλαβαν, στην ίδια διοργάνωση, το βραβείο για το "Καλύτερο Συγκρότημα".
Το 2016 συμμετείχε ως κριτής στο Rising Star, όπου και αναδείχθηκε νικητής εκ των κριτών, μετά τη νίκη του Γιάννη Ξανθόπουλου, παίκτη της ομάδας του.
Από το 2019, συμμετέχει ως κριτής στο The X Factor μαζί με τους Γιώργο Θεοφάνους, Μελίνα Ασλανίδου και Μιχάλη Τσαουσόπουλο.

Δισκογραφία

Το πρώτο τους τραγούδι κυκλοφόρησε το 2008 με τίτλο "Κρυφά", ένα τραγούδι που παρέμεινε πρώτο στο top 10 του ελληνικού ραδιοφώνου για 3 συνεχόμενους μήνες. Εν συνεχεία κυκλοφόρησαν πολλά τραγούδια τους, με τελευταίο "το Κρυφτό" (2018).
Κρίστον Τεμπό

Βιογραφία και πρώιμη πολιτική καριέρα

Γεννήθηκε το 1944. Ακολούθησε αρχικά στρατιωτική καριέρα και αποστρατεύτηκε το 1990. Μετά την αποστράτευσή του έγινε μέλος του Κινήματος για Πολυκομματική Δημοκρατία και έγινε αντιπρόεδρός του επί προεδρίας του Φρέντερικ Τσιλούμπα.

Μετέπειτα πορεία

Από το 1995 ως το 1996 χρημάτισε υπουργός Εξωτερικών και στη συνέχεια αντιπρόεδρος, από το 1997 ως το 2001. Διεκδίκησε το προεδρικό αξίωμα στις εκλογές που διενεργήθηκαν το Δεκέμβριο του 2001 και ήρθε τρίτος λαμβάνοντας γύρω στο 13% των ψήφων. Εξαιτίας της συμμετοχής του στις προεδρικές εκλογές, οι σχέσεις του με τον Τσιλούμπα διεκόπησαν και ο Τεμπό ίδρυσε νέο κόμμα ανταρτών, με την ονομασία Φόρουμ για τη Δημοκρατία και την Ανάπτυξη (FDD).
Το 1989 του απαγγέλθηκαν κατηγορίες για συνωμοσία με σκοπό την ανατροπή του τότε προέδρου Κένεθ Καούντα πράξη που θεωρήθηκε ότι ήταν προδοσία και επέσειε τη θανατική ποινή. Στο δικαστήριο έλαβε υπεράσπιση με επιτυχία από το δικηγόρο Λεβί Μουαναγουάσα, ο οποίος εξελέγη πρόεδρος το 2002.
Πέθανε στη Λουσάκα στις 6 Μαρτίου του 2009 .
Σιλαναμίνη

«Μητρική» και «θυγατρικές» σιλαναμίνες

Εκτός από τη «μητρική» σιλαναμίνη, ο όρος χρησιμοποιείται και σε σειρά «θυγατρικών» ανόργανων και οργανικών ενώσεων, που περιέχουν έναν (τουλάχιστον) δεσμό Si-N.

Ονοματολογία

Η ονομασία σιλαναμίνη προκύπτει από το πρόθεμα «σιλαν-» και την κατάληξη «-αμίνη», σε αναλογία με την ονοματολογία των οργανικών αμινών.
Επαρχία Σούμεν

Πληθυσμιακά στατιστικά

Ο συνολικός πληθυσμός της επαρχίας ανερχόταν στα 204.395 άτομα σύμφωνα με απογραφή του 2001, εκ των οποίων το 48,8% ήταν άνδρες και το 51,2% γυναίκες. Στα τέλη του 2009, ο πληθυσμός της επαρχίας, που ανακοινώθηκε από το Βουλγαρικό Εθνικό Στατιστικό Ινστιτούτο, αριθμούσε 194.090 άτομα εκ των οποίων το 22.7% ήταν κάτοικοι ηλικίας άνω των 60 ετών.
Σιεμόβιτ Ε΄ της Μαζοβίας

Βιογραφία

Ήταν ο πρωτότοκος γιος τού Σιεμόβιτ Δ΄ δούκα της δυτικής Μαζοβίας και της Αλεξάνδρας των Γκεντιμινιδών, κόρης τού Αλγκίρντας μεγάλου δούκα της Λιθουανίας. 
Πέρασε τη νεανική του ζωή στην Κρακοβία, στην Αυλή τού θείου του Βλαδισλάου Β΄ Γιαγκελόν της Πολωνίας. Το 1410 έλαβε μέρος, μαζί με τον βασιλιά, στη μάχη τού Γκρούνβαλτ. Το 1416 συμμετείχαν στη Σύνοδο της Κωνσταντίας και έλαβε μέρος στην ακολουθία τού Σιγισμούνδου τού Οίκου τού Λουξεμβούργου, βασιλιά της Γερμανίας, κατά τη συνάντησή του στο Κέζμαροκ.
Απεβίωσε 53 ετών. Από τις κτήσεις του η σύζυγός του έλαβε το Γκοστύνιν ως το μερίδιο της χήρας, ενώ οι υπόλοιπες περιήλθαν στον μικρότερο αδελφό του Βλάντισλαφ Α΄.
Φογάτσα

Η φογάτσα είναι είδος τσουρεκιού βενετσιάνικης προέλευσης το οποίο παρασκευάζεται στην Κέρκυρα, κυρίως κατά την περίοδο του Πάσχα και της πασχαλιάς, αλλά και καθ'όλη την διάρκεια του έτους σε συγκεκριμένα ζαχαροπλαστεία της Κέρκυρας. Αυτό το παραδοσιακό τσουρέκι, όπως το μαρτυρά και η λέξη, είναι γεμάτο επιρροές από την παρουσία των Ενετών στο νησί. Δυο κουλτούρες συναντιώνται επί πάρα πολλά χρόνια και προσφέρουν το ωραιότερο και πιο ιδιαίτερο τσουρέκι που υπάρχει.
Χαρακτηρίζεται ως το πασχαλινό ψωμί της Κέρκυρας και είναι δάνειο μιας εκλεπτυσμένης βενετσιάνικης συνταγής. Το σχήμα του είναι συνήθως στρογγυλό. Μια παραλλαγή της φογάτσας είναι οι κολομπίνες που στην ουσία παράγονται από τα ίδια υλικά και στολίζονται με ένα κόκκινο αβγό και ένα φτερό και έχουν σχήμα πλεξούδας.
Για την παρασκευή της φογάτσας απαιτούνται όλα σχεδόν τα υλικά ενός απλού τσουρεκιού (αβγά, γάλα, ζάχαρη, βούτυρο, αλεύρι, μαγιά, βανίλια, ξύσμα πορτοκαλιού) αλλά η διαφορά έγκειται στο γεγονός ότι προστίθεται επιπλέον κουμ κουάτ, και το γλυκό του κουταλιού και το λικέρ.
Απολλωνία Απαμείτιδος

Η Απολλωνία ήταν αρχαία ελληνική πόλη στη βόρεια Συρία.
Για αυτήν, λόγο κάνει ο Στράβων με αφορμή την επανάσταση του Σελευκίδη στρατηγού Διοδότου Τρύφωνος (XVI, σελ. 752: Λαρίσσης και Κασσιανών και Μεγάρων και Απολλωνίας και άλλων τοιούτων, αι συνετέλουν εις την Απάμειαν άπασαι). Ο Στέφανος ο Βυζάντιος επίσης αναφέρει Απολλωνία Συρίας κατά Απάμειαν. Επομένως η Απολλωνία αυτή βρισκόταν στην σατραπεία της Απάμειας (της οποίας η περιοχή λεγόταν Απαμείτις ή Απαμηνή). Από το όνομα λογαριάζεται ως ιδρυτής ο Σέλευκος Α΄ που θεωρούσε τον Απόλλωνα ως πατέρα του.
Ο ερευνητής R. Mouterde εντόπισε την αρχαία πόλη στην σημερινή Blūnah -10 χιλιόμετρα νοτιοδυτικά της Απάμειας- στην επαρχία Χάμα, όπου εντόπισε τύμβο σε μορφή πυραμίδας. Σε απόσταση περίπου ενός χιλιομέτρου υπάρχει και η Ballunah -θα μπορούσε και αυτή να ταυτιστεί με την συριακή Απολλωνία- μιας και στα δύο προτεινόμενα ονόματα φέρεται παρεφθαρμένη η ελληνική ονομασία.
Μέσο (σημείο)

Κατασκευή

Το μέσο ενός ευθυγράμμου τμήματος μπορεί να βρεθεί κατασκευάζοντας πρώτα, μία τομή δύο κυκλικών τόξων, και στη συνέχεια ενώνοντας τις ακμές της τομής. Το σημείο όπου η ευθεία των ακμών τέμνει το ευθύγραμμο τμήμα είναι το μέσο σημείο. Είναι πιο δύσκολο να εντοπιστεί το μέσο χρησιμοποιώντας μόνο ένα διαβήτη, αλλά εξακολουθεί να είναι δυνατό.

Προσδιορισμός του τύπου

Προκειμένου να προσδιοριστεί ο τύπος θα πρέπει να γίνει κατανοητή η σχέση μεταξύ της απόστασης, και του μέσου σημείου. Η απόσταση είναι πολύ σημαντική κατά τον υπολογισμό του τύπου του μέσου. Αυτό συμβαίνει επειδή τα δύο είναι αλληλένδετα, διότι για τα (x₁, y₁) και (x₂,y₂) υπάρχει μια σχέση με βάση την απόσταση μεταξύ των δύο αυτών σημείων. Αυτά τα δύο σημεία σχηματίζουν ένα ευθύγραμμο τμήμα, αλλά δεν είναι αυτή η σχέση που ψάχνουμε. Η σχέση με βάση την απόσταση που μας βοηθά να εξάγουμε τον τύπο είναι το Πυθαγόρειο Θεώρημα. Αυτό μας βοηθά διότι υπάρχει μια σχέση των (x₁, y₁) και (x₂,y₂) με ένα τρίτο σημείο. Αυτό το τρίτο σημείο μπορεί να βρεθεί παίρνοντας είτε το x₁ ή το x₁ και y₁ ή το y₁. Έτσι μας επιτρέπεται να κατασκευάσουμε ένα τρίγωνο. Το σύνολο των σημείων που επιλέγεται για να χρησιμοποιηθεί εξαρτάται από τη γωνία που κατασκευάζεται το τρίγωνο. Η κατασκευή του τριγώνου μας βοηθάει διότι στη συνέχεια μπορούμε να χρησιμοποιήσουμε το A² + B² = C² ώστε να βρεθεί η απόσταση της υποτείνουσας. Η υποτείνουσα του τριγώνου είναι το ευθύγραμμο τμήμα του οποίου αναζητάμε το μέσο. Μετά τη χρήση του Πυθαγόρειου θεωρήματος μπορεί να βρεθεί το μέσο του ευθύγραμμου τμήματος διαιρώντας το δια 2, αλλά αυτό δεν θα δώσει τις συντεταγμένες του σημείου. Στη συνέχεια μπορούμε να εφαρμόσουμε τα (x₁,x₂) και (y₂,y₁) στο A² ή B². Έτσι ο τύπος γίνεται C² = (y₁ - y₂)² + (x₁ - x₂)².
Ατμοτελωνίδες Ελληνικού Πολεμικού Ναυτικού

Οι ατμοτελωνίδες που υπηρέτησαν στο Ελληνικό Πολεμικό Ναυτικό ήταν οι εξής:

Κεφαλληνία, Πάτραι, Ερμούπολις

Αναφέρονται κατά την περίοδο από το 1885 μέχρι και τον Ελληνοτουρκικό πόλεμο του 1897, οπότε και παροπλίστηκαν.
Ήταν ξύλινα σκάφη και είχαν εκτόπισμα 35 τόνων, μήκος 16,45 μέτρα, πλάτος 4 μέτρα και βύθισμα 1,5 μέτρα.

Κέρκυρα, Πειραιεύς

Αναφέρονται ότι έδρασαν κατά την χρονική περίοδο από το 1885 μέχρι και τον Ελληνοτουρκικό πόλεμο του 1897, οπότε και παροπλίστηκαν.
Είχαν εκτόπισμα 66 τόνων, μήκος 21,95 μέτρα, πλάτος 4,25 μέτρα και βύθισμα 1,8 μέτρα.
Ερβέ Α΄ του Λεόν

Βιογραφικά στοιχεία

Ήταν ο δεύτερος και νεότερος γιος του Γκιομάρκ Δ΄ του Λέον, υποκόμη του Λεόν.
Με τον θάνατο του πατέρα του στις 27 Σεπτεμβρίου 1179, ο δούκας Γοδεφρείδος Β΄ της Βρεττάνης, κυρίευσε την châtellenie (έτσι ονομαζόταν η μικρότερη διοικητική περιφέρεια κατά τον Μεσαίωνα) του Λαμέρ-Μορλαί, την οποία περιέλαβε στα εδάφη του Δουκάτου του. Στη συνέχεια, και με στόχο να αποδυναμώσει τον Οίκο του Λεόν, αποφάσισε να μοιράσει τα εδάφη του, δίνοντας στον Ερβέ το Νταουντούρ και το Λαντερνώ, καθώς και ένα φέουδο που είχε αποσπάσει από την châtellenie του Σαιν-Ρενάν, το οποίο ονομάστηκε στην συνέχεια «Υποκομητεία του Κόετ-Μέαλ». Στην ουσία, παρέδωσε στον Ερβέ τα φέουδα του Οίκου του Λεόν στην Κορνουάλη (τμήμα της χερσονήσου της Βρετάνης), δηλαδή των φέουδων του Νταουλά, του Κροζόν, του Πορζαί, του Κεμενέ-Εμποέ και του Πλουιέ. Ο Ερβέ και οι διάδοχοί του, ελάμβαναν έκτοτε, όπως οι πρόγονοί τους, τον τίτλο του «Υποκόμη του Λεόν».
Ο Ερβέ Α΄ πέθανε στις 21 Ιουλίου 1203. Απόγονός του ήταν ο Ερβέ Β΄ του Λεόν.
Ερρίκος του Μεκλεμβούργου-Στάργκαρτ

Βιογραφία

Ήταν ο δευτερότοκος γιος του Ούλριχ Α΄ δούκα του Μεκλεμβούργου-Στάργκαρτ και της Μαργαρίτας, κόρης του Σβάντμπορ Α΄ δούκα της Πομερανίας.
Το 1466 απεβίωσε σε ηλικία 54 ετών και τον διαδέχθηκε ο μόνος γιος του Ούλριχ Β΄ δούκας του Μεκλεμβούργου-Στάργκαρτ.
Γεώργιος Χ. Καρτάλης

Βιογραφικά στοιχεία

Ήταν γιος του Χατζηαντώνη Καρτάλη και καταγόταν από πλούσια οικογένεια εμπόρων. Αδέρφια του ήταν οι Ιωάννης και Αριστείδης Καρτάλης. Το 1881 εξελέγη δήμαρχος Παγασών (Βόλου), θέση στην οποία παρέμεινε μέχρι το 1891 κερδίζοντας στο ενδιάμεσο χρονικό διάστημα δύο εκλογές. Εξελέγη βουλευτής Βόλου στις εκλογές του 1892.
Ήταν παντρεμένος και είχε αποκτήσει δύο παιδιά: τον Αντώνιο και τον Κωνσταντίνο (Κωστή) Καρτάλη.
Floriade

Η Floriade είναι διεθνής έκθεση κηπουρικής η οποία διοργανώνεται κάθε 10 χρονια σε μια περιοχή της Ολλανδίας. Η επομενη έκθεση αναμένεται να λάβει χώρα στο Φένλο το έτος 2012. Ένα από τα νέα θέματα που θα πραγματευτεί το 2012 είναι το περιβάλλον εργασίας και η οικολογία.
Σοβιετική Στρατιωτική Διοίκηση στη Γερμανία

Η Σοβιετική Στρατιωτική Διοίκηση στη Γερμανία (γερμανικά: Sowjetische Militäradministration in Deutschland, SMAD, ρωσικά: Советская военная администрация в Германии) ήταν μετά το Β΄ Παγκόσμιο Πόλεμο, η ανώτατη εξουσία κατοχής και επομένως de facto κυβέρνηση στη Σοβιετική ζώνη κατοχής (SBZ) της Γερμανίας από τον Ιούνιο του 1945 μέχρι τη μεταφορά της διοικητικής κυριαρχίας στην κυβέρνηση της Λαϊκής Δημοκρατίας της Γερμανίας στις 10 Οκτωβρίου 1949.
Riven

Ιστορία

Αρχικά κυκλοφόρησε στις 29 Οκτωβρίου 1997 σε πέντε CD-ROM και αργότερα σε ένα DVD-ROM. Το παιχνίδι είχε κυκλοφορήσει σε διάφορες πλατφόρμες, εκτός από Windows και Macintosh. Υπήρξε το καλύτερο σε πωλήσεις παιχνίδι για το έτος 1997. Εγκωμιάστηκε από τους επαγγελματίες σχολιαστές, με το περιοδικό Salon να υποστηρίζει ότι το παιχνίδι αγγίζει το επίπεδο της τέχνης.
Η εταιρεία ξεκίνησε τη δημιουργία του αμέσως μετά την κυκλοφορία του Myst. Καθώς το Myst αποδεικνυόταν επιτυχημένο οικονομικά, οι αδελφοί Miller άρχισαν να επεκτείνουν την ομάδα.

Το παιχνίδι

Το παιχνίδι παίζεται από έναν παίκτη ο οποίος μετακινείται σε ένα χώρο κάνοντας κλικ στα σημεία στα οποία θέλει να μεταβεί. Δεν υπάρχει κίνηση πραγματικού χρόνου. Για να ολοκληρωθεί το παιχνίδι ο παίκτης πρέπει να μεταβεί σε όλους τους χώρους. Στο διάστημα αυτό ανακαλύπτει και λύνει διάφορους γρίφους. Δεν υπάρχουν προφανείς στόχοι.  Ο παίκτης πρέπει να αρχίσει να εξερευνά. Δεν υπάρχει επίσης χρόνος στον οποίο πρέπει να ολοκληρωθεί.
Στο μεγαλύτερο μέρος του παιχνιδιού ο χρήστης πρέπει να λύσει διάφορους γρίφους, ακόμα και ηχητικούς, για να μπορέσει να μεταβεί στα διάφορα μέρη του νησιού. Τα περισσότερα από αυτά που βλέπει ο χρήστης χρειάζεται να τα θυμάται, αργότερα, σε κάποιο άλλο σημείο του παιχνιδιού.
Το παιχνίδι περιέχει και μερικά από τα λεγόμενα "πασχαλινά αυγά".

Τρόπος παιχνιδιού

Η μετακίνηση στους χώρους εμφανίζεται σχεδόν εξ ολοκλήρου με στατικά γραφικά. Το παιχνίδι είναι βασισμένο στην τεχνική Point-and-click. Ο δείκτης του ποντικιού αλλάζει ανάλογα με το σημείο ή το αντικείμενο πάνω από το οποίο βρίσκεται για να υποδείξει την ενέργεια που θα γίνει αν ο χρήστης κάνει κλικ στο συγκεκριμένο σημείο. Η μετακίνηση του παίκτη γίνεται κάνοντας κλικ στην περιοχή που θέλει να πάει. Η στροφή προς μία κατεύθυνση γίνεται κάνοντας κλικ στην αντίστοιχη πλευρά της οθόνης.
Το παιχνίδι περιέχει και πολλά μαγνητοσκοπημένα βίντεο στα οποία έχει αποδοθεί το περιβάλλον με κατασκευασμένα γραφικά. Μερικά από αυτά τα βίντεο δίνουν στον παίκτη πληροφορίες. Σε άλλα χρειάζεται ο χρήστης να κάνει κλικ σε συγκεκριμένο χωρικό και χρονικό σημείο.
Πολλές από τις υφές των αντικειμένων και των χώρων προήλθαν από φωτογραφίσεις που έγιναν στην Σάντα Φε του Νέου Μεξικού.
Λίγο μετά την κυκλοφορία του σε 5 cd, η Cyan το κυκλοφόρησε σε ένα Dvd, κάτι πραγματικά πολύ σπάνιο για εκείνη την εποχή προσφέροντας καλύτερη ποιότητα στα videos.

Υποδοχή

Το παιχνίδι πήρε πάρα πολύ καλές κριτικές. Παρόλα αυτά υπήρχαν και επικριτές οι οποίοι θεωρούσαν ότι "ήταν το ίδιο παιχνίδι με νέο όνομα" ή πως η κίνηση και η μοναξιά που περιείχε είχαν ήδη ξεπεραστεί στο χώρο των παιχνιδιών. Επίσης πολλοί θεωρούσαν ότι μερικοί γρίφοι ήταν αρκετά δύσκολοι.
Ότμαρ Χάσλερ

Εκλογικές νίκες

Γεννήθηκε στις 28 Σεπτεμβρίου του 1953. Το 1995 θήτευσε και στο αξίωμα του προέδρου της Βουλής (Δίαιτας). Για ένα διάστημα ήταν αρχηγός του Κόμματος των Προοδευτικών Πολιτών. Με το κόμμα αυτό αναδείχθηκε νικητής στις εκλογές που διεξήχθησαν στις 9 και 11 Φεβρουαρίου του 2001, στις οποίες το κόμμα του έλαβε το 49,9% των ψήφων (13 επί συνόλου 25 εδρών), η Πατριωτική Ένωση 41,4% (11 έδρες) και η Ελεύθερη Λίστα 8,8% (1 έδρα). Διορίστηκε στην Πρωθυπουργία στις 5 Απριλίου του 2001, ημέρα εκλογής του από το κοινοβούλιο. Εκτός από πρωθυπουργός ανέλαβε και υπουργός Οικονομίας. Στη διάρκεια της κυβέρνησής του, τελέστηκε μια αξιοσημείωτη ενδυνάμωση της εξουσίας του Πρίγκιπα της χώρας. O Χάσλερ παρέμεινε πρωθυπουργός μετά τη νίκη του κόμματός του στις εκλογές που διενεργήθηκαν το 2005.

Εκλογική ήττα και αποχώρηση από την πρωθυπουργία

Στις βουλευτικές εκλογές που διεξήχθησαν στις 7-8 Φεβρουαρίου του 2009 Το κεντροδεξιό Προοδευτικό Κόμμα των Πολιτών του πρωθυπουργού Χάσλερ (FBP) ηττήθηκε στις εκλογές από τον εταίρο του στον κυβερνητικό συνασπισμό, την Πατριωτική Ένωση. Η τελευταία κέρδισε 13 έδρες στο 25μελές Κοινοβούλιο. Ως αποτέλεσμα, ο Χάσλερ παραιτήθηκε την ημέρα των εκλογών. Τον διαδέχθηκε στην πρωθυπουργία ο Κλάους Τσίτσερ.